Folketing
2000-03-17

For det første vil jeg godt starte med at sige, at der er virkelig grund til at glæde sig over, at vindmølleudbygningen siden 1995 i den grad har haft kraftig medvind. Målet om 1500 MW i 2005 er allerede nået. Der er faktisk godt 1600 MW forureningsfri energi nu. 1999 blev et helt forrygende år på grund af en gunstig ordning, som vi fik med elreformen. Situationen er den, at der nu er begrænsede muligheder for opstilling af møller på land, bortset fra udskiftning af gamle møller. Her er et potentiale, og for de gamle møller er der også i elreformen aftalt en gunstig ordning, som forhåbentlig kan være et incitament til udskiftning. Og derudover ser vi jo meget frem til havmølleudbygningen. Vi er i SF enige med Enhedslisten i det ønskelige i en fortsat folkelig deltagelse i vindmølleudbygningen, og det er vigtigt, at der ikke opstår konflikter mellem mølleejere og naboer.